Απόστολος Χαριτωνίδης

Ο Απόστολος Χαριτωνίδης (γενν. 15 Σεπτεμβρίου 1982, Πολίχνη Θεσσαλονίκης) είναι Έλληνας αθλητής του στίβου, πρώην κολυμβητής και πετοσφαιριστής, καθώς και ενεργός ακτιβιστής του κινήματος δωρεάς οργάνων. Έχει διακριθεί σε παγκόσμιο επίπεδο στους Αγώνες Μεταμοσχευμένων (World Transplant Games) και σε Παραολυμπιακούς αγώνες στίβου (IPC), με κορυφαία στιγμή το χρυσό μετάλλιο στο Πανευρωπαϊκό Πρωτάθλημα του 2018. Είναι επίσημος Πρεσβευτής του Συλλόγου Φίλων Παιδιών με Καρκίνο «ΕΛΠΙΔΑ» και συχνά αρθρογραφεί δημόσια για την ενίσχυση της ψυχολογίας των ασθενών.

 Βιογραφία και Αγώνας Υγείας 
Γεννήθηκε και μεγάλωσε στη Θεσσαλονίκη. Ξεκίνησε την αθλητική του πορεία ως πετοσφαιριστής στον Επίκουρο Πολίχνης, αλλά συνέχισε την πορεία του φτάνοντας να γίνει αρχηγός της ομάδας Ελπίς Αμπελοκήπων (Α2 Εθνική Κατηγορία).

Τον Δεκέμβριο του 2006, σε ηλικία 24 ετών, διαγνώστηκε με οξεία μυελοβλαστική λευχαιμία. Τον Σεπτέμβριο του 2007 την ημέρα των γενεθλίων του, υποβλήθηκε σε επιτυχημένη μεταμόσχευση μυελού των οστών από μη συγγενή Ιταλό δότη. Η εμπειρία αυτή τον ώθησε να ασχοληθεί ενεργά με τον αθλητισμό, προβάλλοντας τη σημασία της εθελοντικής δωρεάς μυελού των οστών και οργάνων αλλά και της αιμοδοσίας.

 Αθλητική Καριέρα 
 Πρώτα βήματα και Κολύμβηση (2009-2013) 
Μετά την ανάρρωσή του, ο Χαριτωνίδης στράφηκε αρχικά στην κολύμβηση.
 2009 (Χρυσή Ακτή, Αυστραλία): Πραγματοποίησε την πρώτη του διεθνή εμφάνιση στους 17ους Παγκόσμιους Αγώνες Μεταμοσχευμένων, κατακτώντας την 6η θέση στα 50μ. ελεύθερο.
 2010 (Δουβλίνο): Στους Πανευρωπαϊκούς Αγώνες Μεταμοσχευμένων κατέκτησε 4 χρυσά μετάλλια (50μ. ελεύθερο, πρόσθιο, πεταλούδα και ρίψη ελαστικής σφαίρας).
 2013 (Ντέρμπαν, Νότια Αφρική): Στους Παγκόσμιους Αγώνες κατέκτησε το Χρυσό μετάλλιο στα 50μ. πεταλούδα, το Αργυρό στη ρίψη μπαλάκι και το Χάλκινο στα 50μ. ελεύθερο.

 Μετάβαση στον Στίβο και Ευρωπαϊκή Καταξίωση (2015-2018) 
Από το 2014 και έπειτα, εξειδικεύτηκε στις ρίψεις (σφαιροβολία, δισκοβολία).
 2015 (Μαρ ντελ Πλάτα, Αργεντινή): Κατέκτησε το Χρυσό μετάλλιο στη δισκοβολία, σημειώνοντας Παγκόσμιο Ρεκόρ (World Transplant Games Record) στην κατηγορία 30-39 ετών με επίδοση 36.65μ.
 2017 (Μάλαγα, Ισπανία): Χρυσό μετάλλιο στη δισκοβολία και ασημένιο μετάλιο στην σφαιροβολία.
 2018 (Βερολίνο, Γερμανία): Στο Πανευρωπαϊκό Πρωτάθλημα Στίβου ΑμεΑ, πέτυχε μια από τις σημαντικότερες διακρίσεις της καριέρας του. Κατέκτησε το Χρυσό μετάλλιο στη σφαιροβολία (F37) με βολή στα 15,28μ. σημειώνοντας Ρεκόρ Αγώνων, ενώ ανέβηκε στο βάθρο και στη δισκοβολία κατακτώντας το Χάλκινο μετάλλιο.

 Παγκόσμιο Πρωτάθλημα Στίβου ΑμεΑ 2019 (Ντουμπάι) 
Το 2019 συμμετείχε στο Παγκόσμιο Πρωτάθλημα Στίβου της Διεθνούς Παραολυμπιακής Επιτροπής (IPC) στο Ντουμπάι. Αγωνίστηκε στον τελικό της Σφαιροβολίας (κατηγορία F37). Σημείωσε βολή στα 15.43μ., επίδοση που αποτελούσε Πανελλήνιο Ρεκόρ και θα του χάριζε το Χρυσό Μετάλλιο στην κατηγορία του.

Ωστόσο, κατά τη διάρκεια των αγώνων, η αρμόδια επιτροπή της IPC προχώρησε σε αμφιλεγόμενη επαναξιολόγηση (reclassification) της αναπηρίας του, μετατάσσοντάς τον στην κατηγορία F38. Ως αποτέλεσμα, αν και η επίδοσή του ήταν κορυφαία για την κατηγορία F37, κατατάχθηκε τελικά 4ος στην κατηγορία F38, χάνοντας το μετάλλιο «στα χαρτιά» παρά την αγωνιστική του υπεροχή.

 Κοινωνική Προσφορά 
Ο Απόστολος Χαριτωνίδης έχει συνδέσει άρρηκτα την αθλητική του πορεία με την κοινωνική προσφορά. Το 2009 εγκαινίασε την προσωπική εκστρατεία ενημέρωσης με κεντρικό σύνθημα: «Πέτα το Φόβο Μακριά, Πέτα την Άγνοια Μακριά, Γίνε Εθελοντής Δότης Μυελού των Οστών».

Βασική φιλοσοφία της δράσης του ήταν η αξιοποίηση των αθλητικών του επιτυχιών ως μέσο για να ακουστεί το μήνυμα της εθελοντικής δωρεάς πιο δυνατά. Τα πρώτα πέντε χρόνια, το εγχείρημα αντιμετώπισε σημαντικές δυσκολίες, καθώς η λήψη δείγματος γινόταν τότε αποκλειστικά μέσω αιμοληψίας, γεγονός που αποθάρρυνε πολλούς πολίτες, ενώ η ενημέρωση από συλλόγους ήταν περιορισμένη. Η επιμονή του όμως να συνδέει κάθε μετάλλιο με τον σκοπό αυτό, σε συνδυασμό με την απλοποίηση της διαδικασίας (λήψη σάλιου αντί αίματος), άρχισε σταδιακά να αποδίδει καρπούς.

Η προσπάθεια αυτή κορυφώθηκε από το 2015 και μετά, όταν ξεκίνησε η επίσημη συνεργασία του με τον Σύλλογο Φίλων Παιδιών με Καρκίνο «ΕΛΠΙΔΑ». Μέσα από τη συνεχή του παρουσία σε διοργανώσεις, ομιλίες και δράσεις συλλογής δειγμάτων σίελου, έχει συμβάλει στην εγγραφή περισσότερων από 10.000 νέων εθελοντών στην Παγκόσμια Δεξαμενή Δοτών Μυελού των Οστών, αφήνοντας μια σημαντική κοινωνική παρακαταθήκη και κληρονομιά στην Κοινωνία.

Μέλος του Δ.Σ της Ελληνικής Ομοσπονδίας Καρκίνου (ΕΛΛΟΚ) 2023-2026

Ταμιας του Δ.Σ του Πανελλήνιου Συλλόγου Μεταμοσχευμένων Μυελού των Οστών 2021-2024

Μέλος του Δ.Σ του Πανελλήνιου Συλλόγου Μεταμοσχευμένων Μυελού των Οστών 2024-2027

 Τιμητικές Διακρίσεις 
Ο Απόστολος Χαριτωνίδης έχει τιμηθεί από φορείς και συλλόγους για το ήθος και την προσφορά του:
 Σύλλογος «ΕΛΠΙΔΑ»: Το 2016 τιμήθηκε από την Πρόεδρο του Συλλόγου, Μαριάννα Βαρδινογιάννη, σε ειδική εκδήλωση στην Ογκολογική Μονάδα Παίδων, και ανακηρύχθηκε «Πρεσβευτής» του Συλλόγου.
 Πανελλήνιος Σύνδεσμος Αθλητικού Τύπου (ΠΣΑΤ): Βραβεύτηκε τον Δεκέμβριο του 2016 ως κορυφαίος αθλητής ΑμεΑ με την ειδική τιμητική διάκριση «Μαχητής της Ζωής και του Αθλητισμού» στα ετήσια Αθλητικά Βραβεία.
 Δήμος Ορεστιάδας: Τον Οκτώβριο του 2017, σε συγκινητική τελετή στο Δημαρχείο Ορεστιάδας, ο Χαριτωνίδης χαρακτηρίστηκε ως «Απόστολος της Ζωής» και δώρισε το χρυσό μετάλλιο που κατέκτησε στη Μάλαγα στον Δήμο, τιμώντας τη μνήμη του σπουδαίου πετοσφαιριστή Νίκου Σαμαρά.
 Δήμος Παύλου Μελά: Έχει λάβει τιμητική διάκριση από τον Δήμο Παύλου Μελά Θεσσαλονίκης για τις αθλητικές του επιτυχίες και την κοινωνική του προσφορά.

 Παραπομπές 

 Εξωτερικοί Σύνδεσμοι 
 Προφίλ στην Διεθνή Παραολυμπιακή Επιτροπή (IPC)
 Σύλλογος «Όραμα Ελπίδας»
 Τηλεοπτική συνέντευξη του Απόστολου Χαριτωνίδη (ΕΡΤ3 - Κόσμος των Σπορ)
 Αφιέρωμα στον Απόστολο Χαριτωνίδη (Video)
 Χαριτωνίδης στο Gazzetta για τον καρκίνο: Πέτα τον φόβο μακριά… 

Κατηγορία:Έλληνες αθλητές στίβου
Κατηγορία:Έλληνες αθλητές με αναπηρία
Κατηγορία:Αθλητές από τη Θεσσαλονίκη
Κατηγορία:Έλληνες πετοσφαιριστές
Κατηγορία:Επιζώντες από λευχαιμία
Κατηγορία:Έλληνες κολυμβητές